Il-Midja Soċjali Għadni mkien ma sibt studju jew rapport li jagħmel bilanċ sħiħ ta' kif il-midja soċjali qed jaffettwaw il-kwalità tal-ħajja tagħna lkoll. Dawk li jafu l-ħajja qabel waslu fostna l-midja soċjali x'aktarx jarawhom bħala mezz ta' kumnikazzjoni li qaleb ta' taħt fuq il-modi kif in-nies tirrelata ma' xulxin. Ħafna se jqisu li dil-bidla kienet għall-agħar. Hu minnu li l-mod kif persuni jindirizzaw lil xulxin… anke bejn nies li ma jafux lil xulxin… f'ħafna każi sar brutali u ħamallu. Kull sens ta' kortesija donnu ntesa. Lanqas madankollu ma tista' tgħid li kollox f'dal-qasam mar għall-agħar. Żgur li ħafna sabu bil-mezzi soċjali kif jerġgħu jiksbu fiduċja f'ħilithom biex jitkellmu ma' ħaddieħor, anke jekk oħrajn kienu mehdija jiskopru kif l-aħjar jitpastsu. Għalhekk ikun siewi li wieħed ikollu ġudizzju "oġġettiv" li jipprova jasal għal fehma dwar fejn ixaqleb il-mizien bejn it-tajjeb u l-ħażin f'dan kollu. POLITIKA SUPERFIĊJALI? Id-dibattitu politiku sar superfiċjali wisq, skont wieħed mill-ħbieb tiegħi. Snin ilu konna nitkellmu dwar kif għandu jitqassam il-ġid tal-pajjiż u kif il-ħaddiema kellhom jingħataw li ħaqqhom fuq il-post tax-xogħol. Illum, skont hu, id-diskors aktar idur fuq min hu l-aktar popolari bejn il-partiti u l-kandidati, u fuq kemm min għandu jissemma l-aktar. Hemm ħafna li hu inġust fl-akkużi tiegħu. Għax l-ammont ta' ħin, attenzjoni u studju li jingħata llum fuq ċerti għażliet soċjali kbar hu impressjonanti. Il-kwalità tal-kontributi li jitpoġġew il-quddiem dwar dawn il-kwistjonijiet minn nies involuti fil-politika jew le, tkun kbira. Ma naħsibx li dan kien jiġri "qabel". Madankollu, minnu hu li ħafna mid-diskussjonijiet li jsiru llum jieħdu sura wisq teknokratika u speċjalizzata. Ma tintteressax daqstant liċ-ċittadin "komuni". Kwalunkwe Oppożizzjoni trid tibbaża l-ħidma tagħha fuq messaġġ ewlieni: il-ħtieġa ta' bidla. Kienu għamluha tajjeb il-Laburisti fil-kampanja tagħhom tal-1971, u tal-PN fil-kampanji tal-1981 u l-1987. Fil-każ tal-elezzjoni tal-2013, it-tema tal-bidla kienet mewġa tfawwar li ma setgħetx tiġi kkontrollata. Fil-kuntest tal-lum, jidher sew li l-PN fl-Oppożizzjoni qed isibha diffiċli jtellaq dit-tema b'qawwa biżżejjed. Wieħed ikollu jistaqsi għaliex. It-tweġiba tista' tieħu bosta xejriet: il-poplu mhux konvint li ż-żmien tal-bidla wasal; l-Oppożizzjoni ma toffrix alternattiva siewja biżżejjed; il-gvern jinsab miexi kif l-aħjar jista' quddiem l-isfidi enormi li kellu jaffaċċja; il-kritika tal-Oppożizzjoni mhijiex qed tkun effettiva u l-Oppożizzjoni nnifisha mhijiex kredibbli; l-Oppożizzjoni donnha ma tafx xinhu li tassew qiegħed idejjaq lin-nies illum. Dawn u raġunijiet oħra jixirqilhom eżami dettaljat miż-żewġ naħat tal-logħba politika.